Document ID: 32014R1003

Title and Content:
ΚΑΝΟΝΙΣΜΌΣ (ΕΕ) αριθ. 1003/2014 ΤΗΣ ΕΠΙΤΡΟΠΉΣ της 18ης Σεπτεμβρίου 2014 για την τροποποίηση του παραρτήματος V του κανονισμού (ΕΚ) αριθ. 1223/2009 του Ευρωπαϊκού Κοινοβουλίου και του Συμβουλίου για τα καλλυντικά προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1223/2009 του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, για τα καλλυντικά προϊόντα (1), και ιδίως το άρθρο 31 παράγραφος 1, Εκτιμώντας τα ακόλουθα: (1) Επί του παρόντος, το μείγμα Methylchloroisothiazolinone (και) Methylisothiazolinone με χλωριούχο μαγνήσιο και νιτρικό μαγνήσιο επιτρέπεται ως συντηρητικό σε όλα τα καλλυντικά προϊόντα σε μέγιστη συγκέντρωση 0,0015 % ενός μείγματος σε αναλογία Methylchloroisothiazolinone (και) Methylisothiazolinone 3:1. (2) Στις 8 Δεκεμβρίου 2009 η επιστημονική επιτροπή για την ασφάλεια των καταναλωτών (στο εξής «ΕΕΑΚ») εξέδωσε γνώμη (2) σχετικά με την ασφάλεια του μείγματος Methylchloroisothiazolinone (και) Methylisothiazolinone. (3) Η ΕΕΑΚ κατέληξε στο συμπέρασμα ότι, αν εξαιρεθεί το δυναμικό ευαισθητοποίησης του δέρματος, το μείγμα Methylchloroisothiazolinone (και) Methylisothiazolinone σε αναλογία 3:1 δεν συνιστά κίνδυνο για την υγεία των καταναλωτών όταν χρησιμοποιείται ως συντηρητικό σε μέγιστη επιτρεπόμενη συγκέντρωση 0,0015 % σε καλλυντικά προϊόντα που ξεπλένονται μετά τη χρήση. Η ΕΕΑΚ ανέφερε ότι η επαγωγή και η πρόκληση είναι λιγότερο πιθανές σε ένα προϊόν που ξεπλένεται μετά τη χρήση από ό,τι όταν η ίδια συγκέντρωση υπάρχει σε ένα προϊόν που δεν ξεπλένεται μετά τη χρήση. (4) Το ζήτημα των σταθεροποιητών για το εν λόγω μείγμα τέθηκε από την επιστημονική επιτροπή για τα καλλυντικά προϊόντα και τα μη εδώδιμα προϊόντα που προορίζονται για τους καταναλωτές («SCCNPF»), η οποία στη συνέχεια αντικαταστάθηκε από την επιστημονική επιτροπή για τα καταναλωτικά προϊόντα («SCCP»), δυνάμει της απόφασης αριθ. 2004/210/ΕΚ της Επιτροπής (3), η οποία στη συνέχεια αντικαταστάθηκε από την ΕΕΑΚ, δυνάμει της απόφασης αριθ. 2008/721/ΕΚ της Επιτροπής (4), με γνώμη που εξέδωσε στις 24-25 Ιουνίου 2003 (5). Η επιτροπή δήλωσε ότι, λαμβάνοντας υπόψη το γεγονός ότι τα δραστικά συστατικά και η αναλογία τους παραμένουν αμετάβλητα στα σύγχρονα καλλυντικά προϊόντα που κυκλοφορούν στο εμπόριο και ότι η συγκέντρωση του συστήματος σταθεροποιητών στα τελικά καλλυντικά προϊόντα είναι αμελητέα, η αντικατάσταση του χλωριούχου μαγνησίου και του νιτρικού μαγνησίου από θειικό χαλκό ή οποιοδήποτε άλλο επιτρεπόμενο συστατικό που χρησιμοποιείται σε καλλυντικά ως σύστημα σταθεροποιητών στο μείγμα Methylchloroisothiazolinone (και) Methylisothiazolinone δεν μεταβάλλει το τοξικολογικό προφίλ του εν λόγω μείγματος. Όταν ζητήθηκε από την Επιτροπή να αποσαφηνίσει την ερμηνεία της λέξης «επιτρεπόμενη», η επιτροπή, σε γνώμη που εξέδωσε στις 7 Δεκεμβρίου 2004 (6), απάντησε ότι η έκφραση «επιτρεπόμενο συστατικό που χρησιμοποιείται σε καλλυντικά» πρέπει να ερμηνευθεί ως οποιοδήποτε συστατικό το οποίο, με βάση την οδηγία περί καλλυντικών (7), επιτρέπεται ή δεν απαγορεύεται και μπορεί να χρησιμοποιηθεί σε καλλυντικά προϊόντα, υπό τον όρο ότι οποιαδήποτε ουσία ανήκει στις κατηγορίες συστατικών που αναγράφονται στα παραρτήματα III-VII (8) της οδηγίας δύναται να χρησιμοποιηθεί μόνο αν περιλαμβάνεται στο αντίστοιχο παράρτημα. Επιπλέον, το συμπέρασμα της γνώμης της ΕΕΑΚ με ημερομηνία 8 Δεκεμβρίου 2009 περιέχει μια εκτίμηση της ασφάλειας του ίδιου του μείγματος και δεν κάνει καμία αναφορά στους σταθεροποιητές που εξετάζονται. (5) Υπό το πρίσμα της γνώμης της ΕΕΑΚ που αναφέρεται παραπάνω, η Επιτροπή θεωρεί ότι, προκειμένου να αποφευχθούν δυνητικοί κίνδυνοι για την υγεία του ανθρώπου, η χρήση του μείγματος Methylchloroisothiazolinone (και) Methylisothiazolinone θα πρέπει να περιοριστεί σύμφωνα με τις συστάσεις της ΕΕΑΚ, ενώ η αναφορά στους σταθεροποιητές χλωριούχο μαγνήσιο και νιτρικό μαγνήσιο θα πρέπει να διαγραφεί από τη χημική ονομασία του. (6) Θα πρέπει να διευκρινιστεί ότι η χρήση του μείγματος Methylchloroisothiazolinone (και) Methylisothiazolinone δεν είναι συμβατή με τη χρήση της Methylisothiazolinone μεμονωμένα στο ίδιο προϊόν, επειδή θα μετέβαλλε την αναλογία 3:1 που επιτρέπεται για το μείγμα (9). (7) Ως εκ τούτου, ο κανονισμός (ΕΚ) αριθ. 1223/2009 θα πρέπει να τροποποιηθεί αναλόγως. (8) Η εφαρμογή των προαναφερθέντων περιορισμών θα πρέπει να αναβληθεί, ώστε να μπορέσει η βιομηχανία να προβεί στις απαραίτητες προσαρμογές στη σύνθεση των προϊόντων. Ειδικότερα, οι επιχειρήσεις θα πρέπει να έχουν στη διάθεσή τους εννέα μήνες για να διαθέσουν στην αγορά συμμορφούμενα προϊόντα, και δεκαοκτώ μήνες για να αποσύρουν από την αγορά τα μη συμμορφούμενα προϊόντα μετά την έναρξη ισχύος του παρόντος κανονισμού. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα καλλυντικά προϊόντα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα V του κανονισμού (ΕΚ) αριθ. 1223/2009 τροποποιείται κατά τα οριζόμενα στο παράρτημα του παρόντος κανονισμού. Άρθρο 2 Από τις 16 Ιουλίου 2015, μόνο τα καλλυντικά προϊόντα που συμμορφώνονται με τον κανονισμό (ΕΚ) αριθ. 1223/2009 της Επιτροπής όπως τροποποιείται από τον παρόντα κανονισμό θα διατίθενται στην αγορά της Ένωσης. Από τις 16 Απριλίου 2016, μόνο τα καλλυντικά προϊόντα που συμμορφώνονται με τον κανονισμό (ΕΚ) αριθ. 1223/2009 της Επιτροπής όπως τροποποιείται από τον παρόντα κανονισμό θα διατίθενται στην αγορά της Ένωσης. Άρθρο 3 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 16 Ιουλίου 2015. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Σεπτεμβρίου 2014.

Classification Labels:
1934
311
1164
249

Label Descriptions:
{"1934": "Πολιτική για την υγεία", "311": "ΥΓΕΙΑ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 138
13
2479
1362
3798

EuroVoc IDs (Expanded): 138
13
2479
1362
3798

Dataset Source: meu

Split: test